Byna 3 miljard diere geraak deur Australië-brandeFoto: Twitter Wetenskaplikes het in ŉ onlangse verslag bevind dat bykans drie miljard diere in Australië reeds die afgelope jaar dood of verplaas is weens verwoestende veldbrande in dié land. BBC berig die Wêreldnatuurfonds (WWF) beskryf die veldbrande in Australië nou as een van ergste rampe om die natuurlewe in die moderne geskiedenis te tref. Die WWF het wetenskaplikes opdrag gegee om die betrokke verslag op te stel. Altesaam 33 mense is dood weens die brande wat vanaf verlede September vir langer as ses maande in Australië gewoed het, met talle soogdiere, reptiele, voëls en paddas wat weens die brande omgekom het. Ander is weer uit hul natuurlike habitat verdryf. Maroela Media het vroeër berig die Australiese eerste minister, Scott Morrison, het in Februarie die verwoestende brande as ’n “Swart Somer” vir dié land gedoop. Argieffoto(Foto: Rick Rycroft, ANA) Wetenskaplikes het gedurende die piek van die brande in Januarie beraam dat 1,25 miljard diere in die Australiese state Nieu-Suid-Wallis en Victoria alleen gevrek het. ŉ Nuwe beraming neem egter ŉ groter gebied in berekening, aangesien sowat 11,46 miljoen hektaar, ’n gebied wat in grootte vergelyk kan word met Engeland, van September tot Februarie gebrand het. “As u in ag neem dat byna drie miljard inheemse diere in die pad van die brande was, is dit absoluut enorm – dit is ’n moeilike getal om te begryp,” sê prof. Chris Dickman wat toesig gehou het oor die tien wetenskaplikes van Australiese universiteite wat die verslag opgestel het. Luidens die WWF se statistieke het 2,46 miljard reptiele, 180 miljoen voëls, 143 miljoen soogdiere en 51 miljoen paddas na verwagting in die brande gevrek of is weens die brande verplaas. Volgens Dickman kon ŉ presiese dodetal nog nie vasgestel word nie, maar weens ŉ gebrek aan kos en skuiling is die kanse skraal dat diere die vlamme kon ontduik en daarna oorleef het.